Var det en fejl, da en politiassistent gav et kram til en grædende niqab-klædt kvinde under en demonstration mod tildækningsforbuddet den 1. august?

Det undersøger Den Uafhængige Politiklagemyndighed nu, bekræfter advokat Torben Koch, der repræsenterer betjenten, over for Radio24syv.

Politiklagemyndigheden går ind i sagen, efter at folketingspolitiker Marcus Knuth (V) samt organisationen Stop Islamiseringen af Danmark har klaget over episoden.

Billedet af betjenten, der krammer den niqab-klædte kvinde, gik verden rundt og skabte stor debat om det danske tildækningsforbud, som trådte i kraft den 1. august i år.

Politiet må aldrig blive en frivillig eller ufrivillig aktør i en politisk debat. Marcus Knuth, medlem af Folketinget, Venstre

Læs også : Midt i demonstration mod forbud: Betjent krammer kvinde i niqab

Marcus Knuth siger til DR Nyheder, at han har klaget over hændelsen, fordi det ifølge ham er “underligt at ordensmagten krammer en person, der demonstrerer imod en bred folketingsbeslutning”.

- Jeg har svært ved at se, at folk, der demonstrerer mod en beslutning, der er taget af det danske folkestyre, fortjener et kram. Der er en bred opfattelse i Folketinget og det danske samfund om, at brugen af niqab og burka er kvindeundertrykkende, siger den tidligere udlændingeordfører for Venstre, Marcus Knuth.

Tildækningsforbud Forbuddet betyder, at man i offentligheden ikke må bære beklædningsgenstande, som skjuler ansigtet. Det kan være burka, niqab, elefanthue, huer, hætter, tørklæder, masker, hjelme, heldækkende dragter og kunstige skæg. Man må dog gerne være tildækket, hvis tildækningen har et anerkendelsesværdigt formål. Det kan være: Hvis man trækker et halstørklæde godt op over næsen, hvis det er koldt.

Hvis man er iført en maske og er på vej til en fastelavnsfest. Første gang, en person overtræder tildækningsforbuddet, er bøden 1.000 kroner. Anden gang er den 2.000 kroner, tredje gang 5.000 kroner, og hvis en person bliver taget fire gange, stiger bøden til 10.000 kroner.

Politiker: Politiet må ikke være aktør

Han mener, at billedet af den krammende betjent var med til at skabe negativ fokus på det danske tildækningsforbud i internationale medier, og ifølge politikeren bør politiet ikke være med til at sende sådan et signal.

- Politiet må aldrig blive en frivillig eller ufrivillig aktør i en politisk debat, siger Marcus Knuth og tilføjer:

- Man kan udvise empati på mange måder. Man kan gøre det på en måde, hvor det ikke efterfølgende kan blive misbrugt af alle modstandere af niqab-forbuddet og den halve verdenspresse. Betjenten vidste, at hun stod foran en stor gruppe journalister, siger Venstre-politikeren.

Advokat Torben Koch, der repræsenterer betjenten, siger til Radio24syv, at hun har “håndteret en meget vanskelig situation perfekt og med stor empati.”